钦定古今图书集成/明伦汇编/官常典/第627卷 > 于玭
## 钦定古今图书集成/明伦汇编/官常典/第627卷 > 于玭

按《兖州府志》：“玭字子玺，东阿人。天质颖慧，十岁能文，
一时目为圣童。登嘉靖戊子省试，以母老谒选，历知
许州静宁，迁平凉府同知。为郡明习文法，政先教化，
令行禁止，道不拾遗，声称甚著。静宁大祲，民或相食
请赈，台省以边郡钱谷未许轻动，乃冒禁发仓，按籍
赈贷，全活可数万人。大吏感其为民，不以罪也。韩宗”
繁衍不法，至聚众殴击别驾，囚之别室，因徐至其所，
以法晓譬，诸宗悚惧而解，别驾得免。大猾高良据清
平、万安二苑牧地，投献庆府，暴横，圉民莫能擒制。单
车入垒，诱良出见，缚之。部使上其治行，议擢大郡。以
边地寒苦，闻子慎言举于乡，辄申请致仕，不俟报而
归。为人矜慎好礼，博学工文，居家孝友，处乡退让。教
训诸子，以行谊为先。出入起居，皆有绳度。冠婚丧祭，
参用古礼，不随世俗。为吏十年，家无𥙿产。子女既众，
匮于赡养，衣食不充。两州感其遗爱，咸为立祠，邑人
祀诸学宫。